Illum, il-Kummissjoni qed tippubblika l-gwida tagħha dwar kif għandu jissaħħaħ il-Kodiċi ta' Prattika dwar id-Diżinformazzjoni, l-ewwel wieħed ta' dan it-tip madwar id-dinja, biex isir għodda aktar effettiva għall-ġlieda kontra d-diżinformazzjoni. Din tistabbilixxi l-aspettattivi tal-Kummissjoni, tappella għal impenji aktar b'saħħithom mill-firmatarji u tipprevedi parteċipazzjoni usa' fil-Kodiċi. Abbażi ta' qafas ta' monitoraġġ robust u indikaturi tal-prestazzjoni ċari, il-firmatarji għandhom inaqqsu l-inċentivi finanzjarji għad-diżinformazzjoni, jagħtu s-setgħa lill-utenti biex jieħdu rwol attiv fil-prevenzjoni tat-tixrid tagħha, jikkooperaw aħjar mal-verifikaturi tal-fatti fl-Istati Membri u l-lingwi kollha tal-UE, u jipprovdu qafas għall-aċċess għad-data għar-riċerkaturi. Věra Jourová, il-Viċi President għall-Valuri u t-Trasparenza, qalet: “It-theddid mid-diżinformazzjoni online qed jevolvi malajr u jeħtieġ li nintensifikaw l-azzjoni kollettiva tagħna biex nagħtu s-setgħa liċ-ċittadini u nipproteġu l-ispazju tal-informazzjoni demokratika. Hemm bżonn ta' Kodiċi ġdid u aktar b'saħħtu għax neħtieġu li l-pjattaformi online u l-atturi l-oħra jindirizzaw ir-riskji sistemiċi tas-servizzi u l-amplifikazzjoni algoritmika tagħhom, ma jibqgħux jissorveljaw ruħhom waħedhom u ma jibqgħux jippermettu li jsiru l-flus mid-diżinformazzjoni, filwaqt li nippreżervaw bis-sħiħ il-libertà tal-espressjoni.” Thierry Breton, il-Kummissarju għas-Suq Intern, stqarr: “Jeħtieġ li nrażżnu l-infodemija u t-tixrid ta' informazzjoni falza li tpoġġi l-ħajja tan-nies fil-periklu. Id-diżinformazzjoni ma tistax tibqa' sors ta' dħul. Jeħtieġ li naraw impenji aktar b'saħħithom mill-pjattaformi online, mill-ekosistema tar-reklamar kollha u min-networks tal-verifikaturi tal-fatti. L-Att dwar is-Servizzi Diġitali se jipprovdilna għodod addizzjonali u b'saħħithom biex tiġi indirizzata d-diżinformazzjoni.” Il-Gwida tappella għat-tisħiħ tal-Kodiċi billi jissaħħaħ fl-oqsma li ġejjin: Fl-aħħar nett, il-firmatarji għandhom jiżviluppaw Ċentru ta' Trasparenza fejn jindikaw liema politiki adottaw biex jimplimentaw l-impenji tal-Kodiċi, kif dawn ġew infurzati, u għandhom juru d-data u l-metriċi kollha rilevanti għall-KPIs. Il-Gwida tipproponi wkoll l-istabbiliment ta' task force permanenti ppreseduta mill-Kummissjoni. Din tkun magħmula mill-firmatarji, minn rappreżentanti mis-Servizz Ewropew għall-Azzjoni Esterna, mill-Grupp ta' Regolaturi Ewropej għas-Servizzi tal-Media Awdjoviżiva (ERGA), u mill-Osservatorju Ewropew tal-Midja Diġitali (EDMO) li rċevew aktar minn EUR 11-il miljun biex joħolqu tmien ċentri reġjonali/nazzjonali biex jgħinu fl-implimentazzjoni u l-espansjoni tal-ħidma tagħha fl-Istati Membri. It-task force, li se tkun tiddependi wkoll fuq l-appoġġ tal-esperti, se tgħin fir-rieżami u l-adattament tal-Kodiċi fid-dawl tal-iżviluppi teknoloġiċi, soċjetali, tas-suq u leġiżlattivi. Il-Kummissjoni se titlob lill-firmatarji tal-Kodiċi ta' Prattika jiltaqgħu u jsaħħu l-Kodiċi f'konformità mal-Gwida. Hija tħeġġeġ ukoll lill-firmatarji l-ġodda biex jissieħbu mal-Kodiċi. Għal dan il-għan, il-Kummissjoni se tidħol f'kuntatt ma' firmatarji u partijiet interessati potenzjali ġodda. Il-firmatarji għandhom jipproċedu malajr bir-reviżjoni tal-Kodiċi u jipprovdu l-ewwel abbozz tal-Kodiċi rivedut fil-ħarifa. Kif imħabbar, din is-sena, il-Kummissjoni se tħabbar ukoll leġiżlazzjoni biex titjieb it-trasparenza tar-reklamar politiku. Il-Gwida ssejjaħ ukoll għal impenji msaħħa f'dan il-qasam, biex titwitta t-triq lejn il-qafas leġiżlattiv imsaħħaħ li jmiss u biex jitfasslu soluzzjonijiet immexxija mill-industrija b'appoġġ għalih. Il-Kodiċi tal-Prattika ġie stabbilit f'Ottubru 2018. Kif imħabbar fil-Pjan ta' Azzjoni Ewropew għad-Demokrazija (EDAP), il-Gwida tindirizza n-nuqqasijiet identifikati fil-Valutazzjoni tal-Kodiċi tal-Kummissjoni tal-2020 u hija msejsa fuq it-tagħlimiet meħuda fil-programm ta' monitoraġġ tad-diżinformazzjoni tal-COVID-19. Il-proposta tal-Kummissjoni għall-Att dwar is-Servizzi Digitali (DSA) tistabbilixxi garanzija ta' kontinġenza koregolatorja għall-miżuri li se jiġu inklużi fil-Kodiċi rivedut u msaħħaħ. Il-kriżi tal-coronavirus uriet bil-qawwi t-theddid u l-isfidi li d-diżinformazzjoni toħloq għas-soċjetajiet tagħna. L-“infodemija” ħolqot riskji sostanzjali għas-sistemi tas-saħħa personali u pubbliċi, għall-ġestjoni tal-kriżijiet, għall-ekonomija u għas-soċjetà. Din wriet li minkejja l-isforzi importanti li saru s'issa, hemm ħtieġa urġenti li jiżdiedu l-isforzi għall-ġlieda kontra d-diżinformazzjoni. L-approċċ tal-UE għall-ġlieda kontra d-diżinformazzjoni għandu għeruq profondi fil-protezzjoni tal-libertà tal-espressjoni u s-salvagwardja ta' dibattitu demokratiku miftuħ. Għandu l-għan li joħloq aktar trasparenza u responsabbiltà fl-ambjent online u li jagħti s-setgħa liċ-ċittadini. Dan jimxi id f'id mal-għanijiet l-oħra tal-Pjan ta' Azzjoni Ewropew għad-Demokrazija, jiġifieri l-promozzjoni ta' elezzjonijiet ħielsa u ġusti u l-protezzjoni tal-libertà tal-media u tal-pluraliżmu. L-UE mmobbilizzat l-industrija, il-media, l-akkademja, l-awtoritajiet pubbliċi u s-soċjetà ċivili u tinkoraġġixxi parteċipazzjoni usa' fil-Kodiċi. Mistoqsijiet u Tweġibiet Paġna informattiva Gwida tal-Kummissjoni għat-Tisħiħ tal-Kodiċi ta' Prattika dwar id-Diżinformazzjoni Proġetti tal-EDMO magħżula għall-finanzjament Kodiċi ta' Prattika dwar id-Diżinformazzjoni Valutazzjoni tal-Kummissjoni dwar il-Kodiċi ta' Prattika dwar id-Diżinformazzjoni